แนวโน้มดัชนีเช้าลุ้นทะลุ 900
นักวิเคราะห์ฯคาดตลาดหุ้นไทยเช้านี้ลุ้นเดินหน้าต่อทะลุ 900 จุด แม้จะมีอุปสรรคจากปัจจัยต่างประเทศทั้งความกังวลต่อการฟื้นตัวของเศรษฐกิจสหรัฐและราคาน้ำมันที่ปรับลดลงยังกดดันตลาด
24 ส.ค. 2553

นักวิเคราะห์ฯคาดตลาดหุ้นไทยเช้านี้ลุ้นเดินหน้าต่อทะลุ 900 จุด แม้จะมีอุปสรรคจากปัจจัยต่างประเทศทั้งความกังวลต่อการฟื้นตัวของเศรษฐกิจสหรัฐและราคาน้ำมันที่ปรับลดลงยังกดดันตลาด
นายเทิดศักดิ์ ทวีธีระธรรม ผู้อำนวยการฝ่ายวิเคราะห์หลักทรัพย์ บล.เอเซีย พลัส กล่าวว่า ตลาดหุ้นไทยเช้านี้มีโอกาสทดสอบแนวต้าน 900 จุดอีกครั้ง แต่อาจจะไม่ได้ผ่านไปได้ง่ายๆ เนื่องจากยังมีปัจจัยในต่างประเทศกดดันอยู่ โดยเฉพาะความวิตกกังวลการฟื้นตัวทางเศรษฐกิจสหรัฐที่กำลังชะงักงัน ประกอบกับราคาน้ำมันที่ยังคงลงอย่างต่อเนื่องอาจจะกดดันตลาดฯไม่ไห้ไปได้ไกล
อย่างไรก็ตาม วันนี้อาจมีแรงซื้อเก็งกำไรในช่วงสั้นในกลุ่มพลังงาน หลังจากที่สามารถประกาศประเภทกิจกรรมที่มีผลกระทบร้ายแรง ซึ่งจะนำไปสู่การคลี่คลายปัญหาโครงการในพื้นที่มาบตาพุด และกลุ่มรับเหมาก่อสร้างที่ตอบรับโอกาสรับงานโครงการก่อสร้างขนาดใหญ่ รวมถึงแนวโน้มการปรับเพิ่มงบประมาณในส่วนของคมนาคมช่วยหนุนตลาด ขณะที่ตลาดหุ้นอื่นในภูมิภาคเอเชียเช้านี้เปิดมามีการแกว่งตั้งทั้งในแดนบวก-ลบ  
พร้อมให้แนวรับ 880 จุด แนวต้าน 900 จุด